Bystrica (prítok Nitrice)

Bystrica je potok na Hornej Nitre, v západnej časti okresu Prievidza. Je to pravostranný prítok Nitrice, meria 5,7 km a je tokom V. rádu.

Pramení v Strážovských vrchoch, v podcelku Nitrické vrchy, na severovýchodnom svahu Čierneho vrchu (996,8 m n. m.) v nadmorskej výške okolo 700 m n. m. Od prameňa tečie najprv na sever, postupne sa stáča na východ, zľava priberá štyri krátke prítoky z juhovýchodného úpätia Suchého vrchu (1 027,8 m n. m.) a stáča sa na juhovýchod. Sprava priberá prítok z oblasti Kuchyne, ďalší z oblasti Havranej skaly a vstupuje do Hornonitrianskej kotliny, do podcelku Rudnianska kotlina. Preteká obcou Rudnianska Lehota, stáča sa a tečie východným smerom k svojmu ústiu. Vlieva sa do vodnej nádrže Nitrianske Rudno severne od obce Nitrianske Rudno v nadmorskej výške cca 321 m n. m.

Potoky na Slovensku
Povodie Nitry
Vodné toky v okrese Prievidza